Title: Įvadas
Course: Praktinis e. mokymosi kurso projektavimas ir kuravimas > Section: 7 MODULIS: Diskusijų forumo moderavimas

Įvadas į 7 modulį.

Įvadas

Diskusijos yra puikus kiekvieno kurso elementas. Jos skatina bendravimą, suteikia bendrumo jausmą bei įtraukia į bendrą veiklą, leidžia dalintis informacija ir žiniomis. Internetinės diskusijos turi įtakos kognityvinio ir kritinio mąstymo vystymuisi, suteikia laiko rimtoms ir gilioms refleksijoms kurso temomis, skatina tiriamąjį mokymąsi, leidžia reikšti savo mintis, ypač tiems, kurie yra drovūs ar bijo viešo kalbėjimo. Kita vertus, tokios diskusijos gali sukelti dalyviams problemų ar kelti nepasitenkinimą. Tokius gebėjimus kaip informacijos pertekliaus valdymas, nesvarbių žinučių peržvelgimas ir efektyvus komentarų rašymas galima išsiugdyti palaipsniui, bėgant laikui. Kokią pagalbą suteikti dalyviui, kad diskusija būtų naudingiausia?

1 : PLANAVIMO ETAPAS

Apskaičiuokite laiką

Interneto diskusijos užima žymiai daugiau laiko nei bendravimas tiesiogiai. Pasak Horton, 10 minučių gyvo bendravimo atitinka 20 minučių bendravimo vaizdo/garso konferencijų būdu ar internetinių skambučių pagalba (pvz. per Skype), 30 minučių bendravimo susirašinėjant realiu laiku (angl. chat) ir 2 dienas bendravimo diskusijų forume. Kurdami užduotį, į kurią įtraukiate diskusiją, apskaičiuokite jai reikalingą laiką. Gali būti, kad norimam tikslui pasiekti, bendravimas susirašinėjant realiu laiku (angl. chat) ar diskusija klasėje (jei įmanoma) bus efektyvesnis būdas.

Forumų organizavimas

Priklausomai nuo jūsų e. mokymosi platformos, egzistuoja įvairios forumų pasirinkimo galimybės ir tipai. Apsvarstykite įvairius forumų variantus:

- vienas forumas visam kursui (turėkite omenyje, jog gali būti problematiška surasti reikiamą informaciją) arba daug forumų skirtingomis temomis (turėkite omenyje, kad dalyviai gali pasimesti tarp daugybės atskirų forumų);
- forumas techniniams klausimams - skirtas spręsti su programine įranga ar įrenginių/įrankių naudojimu iškilusias problemas (pagalvokite ar sugebėsite moderuoti šį forumą pats, ar jums prireiks pagalbos?);
- skelbimų lentos tipo forumas;
- socialinis forumas diskusijoms, nesusijusioms su šiuo kursu (ar planuojate apsilankyti šiame forume, ar tai erdvė, kurioje nėra kuratoriaus?).

Nustatykite taisykles

Kurso pradžioje pravartu informuoti mokinius kaip atsakyti į forumo įrašus ir kaip juos cituoti, kaip sukurti naujas gijas, dalintis nuorodomis, prisegti failus, koks yra maksimalus prisegamų failų dydis. Įvadinėje forumo žinutėje taip pat galite nustatyti savo kurso taisykles, pavyzdžiui, kaip vieniems į kitus kreiptis (pvz., vardu), ar iš mokinių tikimasi, jog šie laikysis bendrų interneto etiketo principų (pateikite nuorodą, ar sukurkite savo) ir t.t.

Diskusijos tema

Įdomi diskusija prasideda nuo intriguojančios ir patrauklios temos. Diskusija aiškia, visiems žinoma tema niekada nebus įtraukianti ir gali privesti prie pasikartojančių komentarų ir, to pasėkoje, pasidaryti nuobodi. Organizuokite veiklą taip, kad aptariama problema būtų daugialypė ir ją būtų galima spręsti įvairiais būdais. Įsitikinkite, kad tema aiški, suprantama, leidžia kitiems diskutuoti panašiomis temomis, ir kad ji atspindi pagrindinę diskusijos problemą. Pagalvokite, ką besimokantiesiems yra svarbiausia žinoti ir suprasti apie temą ir formuokite klausimus turėdami šį tikslą omenyje.

Štai keletas klausimų tipų, kurie imituoja kitokio pobūdžio mąstymą:

Konvergentinis mąstymas | Divergentinis mąstymas | Vertinamasis mąstymas
Klausimai dažniausiai prasideda:

- Kodėl
- Kaip
- Kokiais būdais...
Klausimai dažniausiai prasideda:

- Įsivaizduokime
- Tarkime
- Planuokime...
- Jeigu..., tada...
- Kaip galėtų...
- Galime sukurti...
- Įvardinkime kelias galimas pasėkmės....
Klausimai dažniausiai prasideda:

- Apginkite
- Nuspręskite
- Pagrįskite...
- Ką manote apie...
- Kokia Jūsų nuomonė apie...
- ...
Pavyzdžiai:

- Kuo sunkio jėga skiriasi nuo elektrostatinės traukos?
- Kaip įsiveržimas į Grenadą gali būti traktuojamas kaip šiuolaikinis Monroe doktrinos pavyzdys praktikoje?
- Kodėl Ričardas III buvo laikomas blogio karaliumi?
Pavyzdžiai:

- Tarkime, kad Cezaris niekada negrįžo į Romą iš Galijos. Ar imperija būtų gyvavusi toliau?
- Kokią baigtį prognozuojate balsavimo procese Floridoje?
- Kuo gyvenimas 2100 metais galėtų skirtis nuo šiandienos?
Pavyzdžiai:

- Kaip manote, kokie saulės energijos privalumai lyginant su anglimi kūrenamomis elektrinėmis?
- Ar teisinga, kad IX skyriuje  koledžai verčiami finansuoti moterų kaip ir vyrų sportą?
- Ar pritariate vairavimo amžiaus didinimui iki 18 metų? Kodėl?

Apibrėžkite ir praneškite kaip vertinsite savo mokinius

Kad mokinių atsakymai atitiktų reikalavimus, jie turi žinoti, kaip jų pasisakymai bus vertinami (kokie yra priimtino atsakymo kriterijai? Ar jiems reikia paskelbti tam tikrą skaičių žinučių? Ar yra nustatytas terminas?  Ar nurodyta tiksli apimtis? Ar jie turėtų įtraukti ar remtis kokia nors informacija?). Priešingu atveju, mokiniai gali ne taip suprasti jūsų nurodymus arba nežinoti, ko iš jų tikimasi. Tokia mokymosi patirtis būtų neefektyvi ir nuvilianti.

2: DISKUSIJOS MODERAVIMO ETAPAS

Pasisveikinimas

Kiekviena diskusija turėtų turėti pradžią. Moderatorius turėtų pasisveikinti ir padrąsinti dalyvius, paaiškinti diskusijos tikslus ir kaip nagrinėjama tema siejasi su diskusija.

Būkite aktyvus, bet nedominuokite

Kuo daugiau diskutuojate, komentuojate, skatinate kitus dalyvauti, pabrėžiate kūrybingumo svarbą, sukuriate gerą atmosferą, ar vaidinate velnio advokatą, tuo didesnė tikimybė, kad mokiniai bus aktyvūs. Tačiau atkreipdami mokinių dėmesį į jų daromas smulkias klaidas, ypatingai kurso pradžioje, galite juos išgąsdinti. Apibendrinkite temą (arba paprašykite, kad tai padarytų vienas iš dalyvių), atsakykite į pateiktą klausimą, jei niekas to dar nepadarė per tam skirtą laiką.

Savo požiūrio išsakymas

Žinoma, turite tam teisę, bet geriau tai padaryti diskusijos apibendrinime. Atminkite, kad jūsų vaidmuo – moderuoti, t.y. padėti diskusijos dalyviams, o ne juos įtikinti. Jei pareikšite savo nuomonę pernelyg anksti, ypač jei ji ginčytina, tai gali sąlygoti neigiamą dominuojančio moderatoriaus efektą, aprašytą aukščiau.

Problema: „Sutinku su prieš tai kalbėjusiu“

Jūs turite išmokti atitinkamai reaguoti į paviršutiniškus pasisakymus. Paskatinkite dalyvius duoti pavyzdžių ir pagrįsti savo pareiškimus faktais. Jei visų nuomonė sutampa, tada pabūkite velnio advokatu, pateikite iššūkių, pvz., „o kas jeigu...“, „įrodykite, kad klystu...“

Dr. Džekilas ir p. Haidas

Diskusijų forumai kursuose, kuriuose žmonės užsiregistruodami turi pateikti savo vardą ir pavardę, dar negarantuoja, kad taip bus išvengta susierzinusių užgauliotojų. Kartais net ir nekaltas komentaras gali sukelti kaltės, nuoskaudos ir agresijos laviną. Moderatoriaus vaidmuo – stengtis visada sušvelninti situaciją ir padėti spręsti problemas, atsižvelgiant į visų dalyvių nuomones. Įrašo, kuris pažeidžia interneto etiketą ar prieštarauja įstatymams, ištrynimas yra kraštutinis sprendimas, kuris veikia tik ekstremaliose situacijose (ir po to vis tiek reikalingas paaiškinimas). Jūs taip pat galite naudotis elektroniniu paštu ar individualiomis žinutėmis autoriui.

"Pynimas" arba santrauka

Tai yra gana tipinės moderatoriaus ar tutoriaus veiklos. Koks tarp jų skirtumas? Santrauka yra sutrumpinta įrašo versija, pabrėžianti pagrindinius aspektus ir argumentus. "Pynimas" yra kūrybiškesnis: moderatorius atrenka diskusijų fragmentus ir „supina“ juos į naują istoriją – taip atskleisdamas naujus ryšius, kurie dalyviams nevisada būna akivaizdūs.

Kaip „pinti“?

- surinkite visus įrašus, pvz., nukopijuokite ir įklijuokite juos į naują dokumentą;
- perskaitykite juos ir pasižymėkite pagrindinius elementus;
- nustatykite jungiamuosius elementus ir neatitikimus;
- apibendrinkite pagrindinius elementus, nurodančius atitikimus ir prieštaravimus, duokite pavyzdžių ir remkitės originaliu įrašu;
- pridėkite teigiamą komentarą;
- pridėkite kritišką komentarą;
- pasveikinkite;
- paskelbkite komentarą forume ir paskatinkite tolimesnes diskusijas.